b"\n_START_ARTICLE_\nRafael Amargo\n_START_SECTION_\nFormaci\xc3\xb3\n_START_PARAGRAPH_\nRafael Amargo t\xc3\xa9 formaci\xc3\xb3 en flamenc i en dansa contempor\xc3\xa0nia, aquesta darrera la va estudiar a l'escola de Martha Graham a Nova York.\n_START_SECTION_\nCarrera professional\n_START_PARAGRAPH_\nEn 1997 va crear la seva pr\xc3\xb2pia companyia de dansa, la Compa\xc3\xb1\xc3\xada Rafael Amargo, amb la que va comen\xc3\xa7ar a coreografiar espectacles de flamenc. En 2002 va coreografiar Poeta a Nova York, on per primera vegada va introduir-hi altres g\xc3\xa8neres de dansa, especialment la contempor\xc3\xa0nia, i al que va afegir tamb\xc3\xa9 per primer cop efectes audiovisuals a l'escenografia. En aquest espectacle va col\xc2\xb7laborar amb els actors Marisa Paredes, Cayetana Guill\xc3\xa9n Cuervo i Joan Crosas, que anaven recitant poemes de Garcia Lorca. Va ser el comen\xc3\xa7ament del seu particular estil pel qual \xc3\xa9s conegut. L'any seg\xc3\xbcent va fer, per enc\xc3\xa0rrec, una nova coreografia de El amor brujo de Manuel de Falla i l'altre va tornar al seu estil, amb una forta component audiovisual, a Enramblao. En 2005 va fer un pas endavant col\xc2\xb7laborant amb Carlos Padrissa, director de La Fura dels Baus, per fer D.Q., un espectacle amb est\xc3\xa8tica de videojoc inspirada en el personatge de El Quixot. _NEWLINE_En 2008 va coreografiar el musical Zorro, produ\xc3\xaft per Isabel Allende, dirigit per Chris Renshaw i que en 2011 encara est\xc3\xa0 en cartell al Garrick Theater del West End de Londres. En 2011 \xc3\xa9s nomenat director art\xc3\xadstic de la companyia nacional de ball flamenc de Catalunya, la Compa\xc3\xb1\xc3\xada Flamenca de Catalunya._NEWLINE_Compagina la seva carrera com a core\xc3\xb2graf i ballar\xc3\xad amb la de professor de flamenc.\n_START_SECTION_\nEstil\n_START_PARAGRAPH_\nLes seves coreografies pretenen ser actuals i tradicionals alhora. Sempre tenen el flamenc com a refer\xc3\xa8ncia, tot i ser, de vegades, molt properes a la dansa contempor\xc3\xa0nia. De fet, investiga entorn de la dansa contempor\xc3\xa0nia per a les seves coreografies. Defensa tamb\xc3\xa9 el concepte de companyia de dansa i el vessant teatral i d'espectacle del flamenc. Admira al valenci\xc3\xa0 Antonio Gades i li agrada ballar a tablaos de tant en tant._NEWLINE_Mira d'estar en contacte amb altres arts, en especial amb les arts visuals i pl\xc3\xa0stiques, i sovint ha col\xc2\xb7laborat amb pintors (Luis Gordillo), escultors (Esperanza D'Ors) o fot\xc3\xb2grafs (Bruce Weber, Christopher Makos)."